Izvajanje programa pomoči je bilo ogroženo zaradi izbruha pandemije COVID-19. Komisija je zagotovila, da je program kljub okoliščinam uspešen, in uvedla blažilne ukrepe za zagotovitev nadaljevanja projektov. Pomembno je, da je bil hitro mobiliziran sveženj nujnih ukrepov, da bi se zagotovila najnujnejša medicinska oprema, gospodarska podpora mikropodjetjem in MSP ter strokovno svetovanje turški skupnosti na Cipru.

V zmogljivosti upravičencev, ki je potrebna za učinkovito izvajanje pravnega reda Evropske unije po celoviti rešitvi vprašanja, je še vedno precej vrzeli, številna pravna besedila pa še vedno niso bila odobrena. Vendar je turška skupnost na Cipru še naprej dobro napredovala na številnih področjih in bolje razume izzive, ki so povezani z izvajanjem pravnih besedil, usklajenih s standardi EU.

Nepovratna sredstva ostajajo bistven del programa. Pomoč ključnim gospodarskim sektorjem, ki se pripravljajo na rešitev vprašanja, je bila okrepljena s projekti, ki podpirajo zasebni sektor in podeželska območja ter razvoj človeških virov. Nadaljevala so se prizadevanja za vidne izboljšave na področju izkoreninjenja živalskih bolezni in varnosti hrane.

Dejavnosti v letu 2020 so vključevale nadaljevanje številnih uveljavljenih in uspešnih projektov, kot so štipendije EU ter ukrepi za krepitev zaupanja v podporo tehničnemu odboru za kulturno dediščino in odboru za pogrešane osebe. Poseben instrument je še naprej financiral pobude tehničnih odborov obeh skupnosti.

Programska skupina deluje prek urada za podporo programa EU (EUPSO) v severnem delu Nikozije. Predstavništvo Komisije na Cipru organizira tudi srečanja, seminarje in tiskovne konference ter obvešča ciprsko javnost po celotnem otoku, med drugim tudi o programu pomoči. Poleg tega infotočka EU, ki je financirana v okviru programa pomoči, izvaja številne ukrepe, povezane s komunikacijo in prepoznavnostjo, pri čemer zagotavlja informacije o politikah EU, prednostnih nalogah in ukrepih v podporo turški skupnosti na Cipru ter spodbuja evropsko kulturo.

Komisija deluje v posebnih političnih, pravnih in diplomatskih razmerah. Za izvajanje programa ob spoštovanju načela dobrega finančnega poslovodenja so potrebne ad hoc ureditve. V programih pomoči, ki jih financira EU, bi v običajnih razmerah pravni okvir za razvojno pomoč vzpostavili sporazumi z vlado države upravičenke. Za pomoč turški skupnosti na Cipru takšnega sporazuma ni mogoče skleniti. Upravljanje in zmanjšanje s tem povezanega tveganja je del odgovornosti Komisije, med sprejetimi ukrepi pa so intenzivno spremljanje pogodb in zagotavljanje podpore upravičencem, revidirani plačilni pogoji in previden pristop k uporabi bančnih jamstev. Pomoč vključuje precejšen znesek nepovratnih sredstev, ki za svoje upravljanje terjajo intenzivno porabo virov.

Program se izvaja na tistih območjih Republike Ciper, kjer vlada Republike Ciper ne izvaja dejanskega nadzora in kjer se pravni red Evropske unije v skladu s Protokolom 10 Pogodbe o pristopu začasno ne uporablja. Pomoč se izvaja z neposrednim in posrednim upravljanjem.

Med letom 2006 in koncem leta 2020 je bilo dejavnostim v okviru uredbe o pomoči namenjenih 592 milijonov EUR. Znesek, za katerega so bile julija 2020 (del I) in septembra 2020 (del II) prevzete obveznosti za letni akcijski program za leto 2020, je skupaj znašal 36,6 milijona EUR . Večletni finančni okvir za obdobje 2014–2020 je določil večletno perspektivo za program s stabilnim letnim financiranjem. Vendar je program pomoči, katerega namen je olajšati ponovno združitev Cipra, začasen, tako uredba o pomoči kot Uredba Sveta št. 1311/2013 o določitvi večletnega finančnega okvira pa sta omogočili revizijo v primeru ponovne združitve.

V začetku leta 2020 se je s projektom tehnične pomoči za krepitev zmogljivosti veterinarskih strokovnjakov za preprečevanje in izkoreninjene živalskih bolezni ter nadzor nad njimi zaključilo drugo obsežno vzorčenje in testiranje živali za prednostne bolezni (bruceloza, tuberkuloza). Vzorčenih je bilo več kot 300 000 živali (goveda, ovc in koz) in izvedenih 383 000 testov za odkrivanje okuženih živali in njihovo odstranitev s kmetij. Zato se razširjenost bruceloze v turški skupnosti na Cipru zmanjšuje.

Projekt „Inovativno podjetništvo in dialog“, ki se je izvajal z organizacijo Northern Ireland Cooperation Overseas (NI-CO), je bil znatno razširjen. Skupna finančna obveznost zdaj znaša 16,6 milijona EUR, dodana pa je bila nova komponenta „zaščita in ustvarjanje delovnih mest“, ki naj bi pripomogla k boju proti škodljivim gospodarskim učinkom pandemije COVID-19. Nujna pomoč v višini 3 milijonov EUR je bila razdeljena mikro in malim podjetjem, ki so bila med zaporo zaprta, da bi jim pomagala obnoviti zaloge in kriti druge ad hoc stroške, potrebne za ponovni zagon dejavnosti.

Tehnična pomoč za izvajanje programa za energijsko učinkovitost v šolah je bila zaključena konec leta 2020. V okviru intervencije so bili analizirani ukrepi za izboljšanje energijske učinkovitosti 10 pilotnih šol, kot so zamenjava oken, popravila ovojev stavb ter posodobitev sistemov osvetljave, ogrevanja in hlajenja. Te izboljšave so bile analizirane tudi glede na njihovo stroškovno učinkovitost ob upoštevanju lokalnih gospodarskih dejavnikov. Ugotovitve študije se bodo uporabile za oceno ustreznosti prihodnjih ukrepov.

Lokalna tehnična zmogljivost za spremljanje kakovosti okolja se izboljšujejo s prenovo mreže za spremljanje kakovosti zraka in vzpostavitvijo referenčnega laboratorija za kakovost zraka in goriva.

Spremenjeni pogodbi za naročilo gradenj za razširitev odlagališča odpadkov in razplinjevalno napravo odlagališča odpadkov, ki zdaj predstavljata naložbo v ravnanje s trdnimi odpadki v višini več kot 4,5 milijona EUR, sta kljub pandemiji COVID-19 dobro napredovali. Spremembe bodo omogočile proizvodnjo električne energije do 0,8 MW iz obnovljivih virov energije (zbiranje, čiščenje in sežig deponijskega plina). Proizvedena električna energija zagotavlja trajnostno čiščenje odpadnih voda (izcedne vode) v novi napravi za obdelavo odpadkov, ki bi sicer za končnega upravičenca predstavljalo nevzdržne operativne stroške.

Pogodba za naročilo gradenj in z njo povezana pogodba o storitvah nadzora za sanacijska dela / popravila na kanalizacijskih omrežjih v Famagusti sta bili podpisani marca 2019, vendar se dela še niso začela. Zbornica inženirjev in arhitektov je v začetku leta 2021 izdala „dovoljenje za načrt“.

Dela za izgradnjo namakalnega sistema, v katerem se bo ponovno uporabljala očiščena odpadna voda iz čistilne naprave za čiščenje odpadnih voda v kraju Morphou, so se zaključila marca 2020. Prav tako sta bila dokončana podrobni načrt in z njim povezana razpisna dokumentacija za ponovno uporabo očiščene odpadne vode in blata iz nove čistilne naprave za čiščenje odpadnih voda iz Nikozije.

V vodnem sektorju so se nadaljevala dela za izgradnjo novega nikozijskega kanalizacijskega zbiralnika. Projekt nikozijskega kanalizacijskega zbiralnika bo vključeval položitev 13 km kanalizacijskih cevi za preusmeritev odpadne vode z območja Nikozije v čistilno napravo za čiščenje odpadnih voda obeh skupnosti Nikozije, ki je bila prav tako projekt, ki ga je financirala EU in je bil končan leta 2013. Kljub trimesečni prekinitvi del zaradi omejitev zaradi COVID-19 je projekt napredoval, saj je bilo zgrajenih približno 80 % cevovodov, črpalne postaje pa so bile v izgradnji.

V okviru Programa Združenih narodov za razvoj (UNDP) se je nadaljevalo izvajanje instrumenta za lokalno infrastrukturo na podlagi tekočih sporazumov o prispevkih, podpisanih s Komisijo, v vrednosti 23,4 milijona EUR. Instrument zagotavlja podporo za pripravo in izvajanje ustreznih naložb v lokalno infrastrukturo. Poleg dvanajstih pomembnih projektov, ki jih je podpiral instrument za lokalno infrastrukturo, je bil v letu 2020 zaključen tudi optimiziran drugi razpis za zbiranje predlogov za lokalne skupnosti, ki je privedel do potencialnih petih dodatnih projektov v okviru nabora instrumenta za lokalno infrastrukturo.

Splošni cilj programa pomoči je olajšanje ponovne združitve Cipra, in sicer s spodbujanjem gospodarskega razvoja turške skupnosti na Cipru, pri čemer je posebna pozornost namenjena gospodarskemu povezovanju otoka, izboljšanju stikov med obema skupnostma in z EU ter pripravam na prevzem pravnega reda Evropske unije.

Poleg tega je Komisija naročila laboratorijske teste in potrošni material za uporabo v veterini ter začela javno naročanje storitev, kot sta vzorčenje in testiranje živali. Ta podpora znaša skoraj 1 milijon EUR in je namenjena nadaljnjemu prispevanju k odkrivanju in odpravljanju prednostnih živalskih bolezni. Poleg tega je bila nabavljena laboratorijska oprema v višini skoraj 500 000 EUR, da bi se povečala obseg in zanesljivost testiranja v laboratorijih za živila in zdravstvene namene.

Podpora EU je prispevala k nadaljnjemu napredku pri vključevanju zasebnih veterinarjev v izvajanje vzorčenja in testiranja živali ter drugih nalog na področju javnega zdravja. Upravičenec je sprejel pravno besedilo, ki ga promovira EU in ki zasebnim veterinarjem omogoča izvajanje zgoraj navedenih nalog.

Program za izkoreninjenje bolezni je bil dopolnjen z izgradnjo sistema za odstranjevanje živalskih odpadkov. Gradbena dela so bila končana v začetku leta 2020. Komisija je podprla tudi pripravo načrta za ravnanje z živalskimi odpadki, da bi se zagotovilo gospodarno delovanje objektov.

Leta 2020 se je začelo javno naročanje tehnične pomoči, ki jo financira EU, v vrednosti 3,2 milijona EUR za pomoč pri pospeševanju učinkovitega izvajanja standardov, usklajenih z EU, vzdolž celotne proizvodne verige živil živalskega izvora.

V izobraževalnem sektorju je bila zaključena ocena razpisa za zbiranje ponudb za „izboljšanje poučevanja in učenja z mehanizmom stalnega strokovnega razvoja“ in oddano naročilo. Dolgoročni cilj Komisije, da izobraževanje otrok ciprskih Turkov uskladi z najboljšimi mednarodnimi praksami, se neovirano nadaljuje.

Čeprav ga je pandemija COVID-19 prekinila, je projekt za razvoj učnega načrta za poklicno izobraževanje in usposabljanje v teku, pri čemer se za posodobitev učnih načrtov uporabljajo revidirani poklicni standardi za poklicna znanja in spretnosti, ki so bili razviti v okviru projekta VETLAM II.

Projekt za namestitev znanstvenih laboratorijev v osnovne šole v vrednosti 1,1 milijona EUR je z nekoliko zamude zdaj v začetni fazi izvajanja, laboratoriji pa naj bi bili nameščeni v 48 šolah. Nabavljen je bil tudi potovalni laboratorij v obliki posebej opremljenega avtobusa.

S programom gospodarskega spremljanja, ki jo je izvedla Svetovna banka, sta se še naprej zagotavljali dodatna poglobljena analiza in tehnična pomoč. Program je bil osredotočen na fiskalno analizo in finančno vzdržne upravne organe; gospodarske in trgovinske učinke ponovne združitve; razvoj zasebnega sektorja in socialno vključevanje ter makroekonomsko spremljanje.

4.2.3.Cilj 3: Spodbujanje sprave, ukrepi za krepitev zaupanja in podpora civilni družbi

Odbor za pogrešane osebe, ki ga program pomoči podpira na podlagi sporazuma o prispevku s Programom Združenih narodov za razvoj, je nadaljeval terensko in laboratorijsko delo. Do konca leta 2020 je od skupno 2 002 pogrešanih oseb izkopal posmrtne ostanke 1 188 oseb; od tega je bila za 994 oseb identiteta ugotovljena z genetskim testiranjem, posmrtni ostanki pa so bili vrnjeni njihovim družinam. Pandemija in izjemno vroče vreme sta znatno upočasnila izkopavanje v letu 2020, zaradi česar so člani odbora za pogrešane osebe razvili novo strategijo izkopavanja v primeru nepredvidenih dogodkov.

Decembra 2020 je bil sporazum o prispevku razširjen, da so bila zagotovljena sredstva v višini 2,6 milijona EUR za dejavnosti odbora za pogrešane osebe v letu 2021. V obdobju 2006–2020 je EU prispevala več kot 30 milijonov EUR, kar znaša 75 % vseh sredstev, v tem obdobju dodeljenih odboru za pogrešane osebe.

Po zaslugi prizadevanj tehničnega odbora za kulturno dediščino obeh skupnosti je varstvo kulturne dediščine še vedno ključni element sprave in ukrepov krepitve zaupanja, ki so podprti v okviru programa pomoči, v letu 2020 pa je bilo končanih 18 projektov. Skupno je program kulturne dediščine prejel skoraj 20 milijonov EUR sredstev EU, ki se uporabljajo za izboljšanje varstva območij kulturne dediščine po vsem otoku. Skupaj to pomeni 79 zaključenih delovnih projektov in 17 tekočih projektov.

Instrument za podporo tehničnim odborom obeh skupnosti je še naprej povezoval obe skupnosti in reševal vsakodnevne izzive Ciprčanov. Leta 2020 je financiral edinstven ukrep za krepitev zaupanja, ki je olajšal vračanje slik in avdiovizualnih arhivov med obema skupnostma. Razstava izbranih slik in avdiovizualnega gradiva je bila politična prireditev na visoki ravni, ki so se je udeležili voditelji obeh skupnosti. Kljub pandemiji in zaprtju mejnih prehodov so odbori za kulturo, okolje, izobraževanje in zdravje izvedli več ciljno usmerjenih dejavnosti.

Po pilotni fazi je bil leta 2020 podpisan nov sporazum s šolo United World College (UWC) o 20 dodatnih dveletnih štipendijah za pridobitev mednarodnega maturitetnega spričevala. UWC bo izvajal tudi dejavnosti za angažiranje mladih in krajše tečaje na Cipru. Cilj je ustvariti skupnost mladih Ciprčanov, ki so angažirani in usposobljeni za pozitivne spremembe v svojih družbah.

Program pomoči je financiral tudi PRIO Cyprus Centre, da bi spodbudil njegovo delo v zvezi z „mirovno dividendo“, ki naj bi jo dosegli s celovito rešitvijo ciprskega problema. V novi študiji so bile poudarjene znatne koristi rešitve za podjetja, pri čemer so bili obravnavani pomisleki Ciprčanov glede ekonomskega učinka rešitve. Študija je bila objavljena v 3 jezikih (grščina, turščina in angleščina) ter predstavljena širši javnosti in mednarodni skupnosti.

Podpora civilni družbi se je v letu 2020 nadaljevala. Državljanski prostor, tehnična pomoč za organizacije civilne družbe, je še naprej krepil zmogljivosti organizacij civilne družbe in spodbujal ugodno okolje za razvoj civilne družbe ter mreženje in skupne dejavnosti z grškimi organizacijami civilne družbe na Cipru in drugimi organizacijami civilne družbe v EU. Državljanski prostor je z mehanizmom „Grow Civic“ podprl 92 pobud za aktivno državljanstvo (od tega 22 leta 2020) za mir in spravo, mlade, izobraževanje, zdravje, umetnost, človekove pravice ali okolje. Konec leta 2020 je začela veljati nova 30-mesečna pogodba za Državljanski prostor.

Leta 2020 je potekal razpis za zbiranje predlogov „Ciprska civilna družba v akciji VII“. Prvič so bila rezervirana sredstva za manjše/lokalne organizacije civilne družbe, da bi se povečal doseg razpisa. Nepovratna sredstva, dodeljena v okviru prejšnjega razpisa, in nepovratna sredstva razpisa za boj proti trgovini z ljudmi so v fazi izvajanja, prejemniki nepovratnih sredstev pa še naprej sodelujejo s svojimi partnerji iz grškega Cipra.

V začetku leta so pobude, ki jih je financirala EU, spodbujale in zagotavljale vključitev trgovine z ljudmi in sovražnega govora kot posebnih kaznivih dejanj v lokalno pravno besedilo.

4.2.4.Cilj 4: Približevanje turške skupnosti na Cipru Evropski uniji

Za upravljanje „programa štipendij EU“ je od študijskega leta 2014–2015 zadolžena organizacija British Council. Proračunska sredstva, ki so bila na voljo v okviru zadnjega razpisa, so omogočila financiranje 138 štipendij za študijsko leto 2020–2021, od katerih jih je 127 prejemnikov štipendijo sprejelo. Te štipendije podpirajo študente v prvem letniku dodiplomskega študija, diplomante na magistrskih ali doktorskih programih ter raziskovalce in strokovnjake pri nadaljnjem izpopolnjevanju jezikovnega in strokovnega znanja in spretnosti v državah članicah EU.